

Fundació Caixa Ontinyent presenta “L’última moneda”, un escape room financer per a joves

**Hui, Dia de l’Educació Financera, avança les activitats previstes per als pròxims mesos.**

Amb motiu del Dia de l’Educació Financera, celebrat hui dilluns 6 d’octubre, la Fundació Caixa Ontinyent ha presentat el programa per al nou curs, que contempla actuacions dirigides a tots els grups d’edat.

Com a novetat, enguany s’ha presentat “L’última moneda”, un escape room financer per a joves de 14 i 15 anys, que té com a objectiu apropar els conceptes financers d’una manera lúdica, pràctica i immersiva.

Una acció que se suma a les activitats que ja estan en marxa:

* Formació de professorat (de Primària, ESO, Batxillerat i Formació Professional), impartida online a través dels CEFIRE de València i Alacant, i que en el curs escolar 2024-2025 va comptar amb 158 alumnes. Una actuació amb un efecte multiplicador en la difusió dels coneixements financers.
* Formació presencial i online per a alumnat de Primària i FP sobre emprenedoria, ciberseguretat i joc d’atzar o apostes, en què en l’últim curs van participar més de 1.350 alumnes.
* Concurs d’educació financera per a alumnes de 4t d’ESO de la Comunitat Valenciana, en l’última edició del qual van participar 824 alumnes de 33 centres educatius de 24 poblacions valencianes.
* Formació presencial i informació per a persones majors sobre noves tecnologies, serveis bancaris i ciberseguretat.
* Teatre de titelles per a escolars de Primària, basat en contes d’educació financera, amb l’objectiu d’apropar els conceptes financers de forma amena i divertida, junt amb l’APP que també els recull. En l’últim curs escolar s’han realitzat 9 representacions amb una assistència de 1.120 alumnes.
* El joc de taula “Porquiland”, del qual s’han realitzat 50 sessions en centres educatius, amb la participació de 1.257 xiquets i xiquetes.
* Web i xarxes socials, on s’ofereix informació d’actualitat.

Segons ha explicat el President de Caixa Ontinyent, José Pla, es tracta “*d’un programa que, des que es va posar en marxa en 2018, ha permès arribar a més de 200.000 persones. Millorar els coneixements financers es tradueix, en l’àmbit personal i familiar, en un major benestar; i en l’àmbit laboral, empresarial o professional, en més oportunitats d’èxit.” I ha afegit que “és una iniciativa pensada per a la nostra gent, nascuda de la realitat del nostre territori i en constant evolució, que s’adapta a la demanda i a les preferències dels seus usuaris. Eixe és el valor incalculable de la nostra obra social*”.

Segons Pla, “*l’educació financera és una eina clau per al desenvolupament individual i col·lectiu, i el nostre objectiu és continuar ampliant el programa per arribar a més persones, més edats i més pobles. Continuem avançant amb noves propostes, com este escape room, perquè créixer amb la societat i acompanyar-la en les seues transformacions forma part de la nostra manera d’entendre el territori*”.

Per la seua banda, el gerent de la Fundació Caixa Ontinyent, Roberto Sanz, ha destacat que el programa “*té un enfocament clarament inclusiu, pràctic i adaptat a la realitat de les nostres comarques. Es tracta d’empoderar les persones perquè puguen prendre decisions informades, planificar el seu futur i protegir-se davant dels riscos financers. I, per descomptat, tot això amb una clara orientació pedagògica. És un programa proactiu i receptiu, que crea continguts propis atenent les propostes que rebem; és multicanal, amb activitats tant presencials com en línia; i és transversal, dirigit a xiquets, joves, adults, majors, col·lectius vulnerables i persones emprenedores*”.

Per la seua part, la responsable del programa d’educació financera, Elena Enguix, ha explicat el contingut i els objectius de l’escape room “L’última moneda”, dirigit a joves de 14 i 15 anys: “*pretenem apropar l’educació financera a l’alumnat de 3r d’ESO de forma pràctica i divertida, seguint les línies del Pla d’Educació Financera nacional com a entitat adherida a CECA. En lloc de fugir d’un castell o buscar tresors, els participants hauran de resoldre reptes sobre consum responsable, estalvi, inversió i planificació de despeses*”. I ha afegit: “*portarem esta experiència directament als centres educatius, transformant l’aula en un espai de joc i aprenentatge. És una activitat portàtil i guiada, amb una història emocionant on s’introdueixen conceptes financers. Durant una hora i mitja, la classe es dividirà en equips que hauran de treballar conjuntament, prendre decisions i gestionar la seua economia de manera estratègica per superar la missió. Creem que allò que s’aprén jugant és molt més fàcil de recordar*”.

**Ontinyent, 6 d’octubre de 2025**